62017TJ0755_RES
Zadeva T‑755/17
Zvezna republika Nemčija
proti
Evropski agenciji za kemikalije
Sodba Splošnega sodišča (peti senat) z dne 20. septembra 2019
„REACH – Evalvacija snovi – Benpat – Obstojnost – Odločba agencije ECHA, s katero se zahtevajo dodatne informacije – Člen 51(6) Uredbe (ES) št. 1907/2006 – Pritožba pri komisiji za pritožbe – Naloga komisije za pritožbe – Kontradiktoren postopek – Narava nadzora – Obseg nadzora – Pristojnosti komisije za pritožbe – Člen 93(3) Uredbe št. 1907/2006 – Dodelitev pristojnosti agencijam Unije – Načelo dodelitve – Načelo subsidiarnosti – Sorazmernost – Obveznost obrazložitve“
Približevanje zakonodaj – Registracija, evalvacija in avtorizacija kemikalij – Uredba REACH – Postopek evalvacije – Odločba agencije Evropske agencije za kemikalije (ECHA), s katero ta zahteva dodatne informacije v okviru evalvacije snovi – Pritožba, vložena pri komisiji za pritožbe agencije ECHA – Naloga komisije za pritožbe – Kontradiktorni postopek – Narava nadzora – Pristojnost komisije za pritožbe za preizkus pritožbenih razlogov, s katerimi se želi dokazati obstoj vsebinskih napak v odločbi agencije ECHA – Vključitev
(Listina Evropske unije o temeljnih pravicah, člen 47; Uredba Evropskega parlamenta in Sveta št. 1907/2006, členi 51(8), 52(2) in 91(1))
(Glej točke od 48 do 54, od 56 do 64, od 85 do 87, 108, 112, 120, 129 in 205.)
Približevanje zakonodaj – Registracija, evalvacija in avtorizacija kemikalij – Uredba REACH – Postopek evalvacije – Odločba agencije Evropske agencije za kemikalije (ECHA), s katero ta zahteva dodatne informacije v okviru evalvacije snovi – Pritožba, vložena pri komisiji za pritožbe agencije ECHA – Naloga komisije za pritožbe – Kontradiktorni postopek – Obseg nadzora – Presoja zelo zapletenih znanstvenih in tehničnih dejstev – Nadzor zakonitosti, omejen na presojo očitnih napak pri presoji – Izključitev
(Uredba Evropskega parlamenta in Sveta št. 1907/2006; uredbi Komisije št. 1238/2007, člen 1(2), in št. 771/2008, uvodna izjava 3 in člen 1(1), drugi pododstavek)
(Glej točke 55, od 192 do 194 in 227.)
Povzetek
Splošno sodišče se je v sodbi z dne 20. septembra 2019, Nemčija/ECHA (T‑755/17), izreklo o nalogi in pristojnostih komisije za pritožbe Evropske agencije za kemikalije (ECHA), natančneje o naravi in obsegu nadzora, ki ga je opravila ta komisija v okviru pritožbe, ki je bila pri njej vložena zoper odločbo agencije ECHA, s katero je ta na podlagi Uredbe št. 1907/2006 (
1
) zahtevala dodatne informacije v zvezi z evalvacijo snovi benpat.
Potem ko je agencija ECHA sprejela odločbo, s katero je od družb, ki so benpat registrirale pri agenciji ECHA, zahtevala dodatne podatke, so te pri komisiji za pritožbe navedene agencije vložile pritožbo, na podlagi katere je bila sporna odločba razglašena za delno nično. Zvezna republika Nemčija je s tožbo, ki jo je vložila pri Splošnem sodišču, predlagala, naj se odločba komisije za pritožbe agencije ECHA razglasi za nično, ker navedena komisija za pritožbe v bistvu ni pristojna za odločanje o pritožbenih razlogih, s katerimi se dokazuje obstoj vsebinskih napak v odločbi agencije ECHA. Ker trditve tožeče države članice ni bilo mogoče sprejeti, je Splošno sodišče tožbo delno zavrnilo, saj je razsodilo, da je komisija za pritožbe agencije ECHA pristojna za obravnavanje takih pritožbenih razlogov.
Na prvem mestu je Splošno sodišče opozorilo, da ima navedena komisija za pritožbe zlasti zato, ker se člani komisije imenujejo na podlagi izkušenj ter znanstvenega in pravnega znanja, potrebno strokovno znanje za to, da sama izvede presojo znanstvenih elementov, in da se s tem strokovnim znanjem zagotavlja uravnotežena presoja pravnih in tehničnih vidikov. Na drugem mestu je Splošno sodišče poudarilo, da niti Uredba št. 1907/2006 niti Uredba št. 771/2008 (
2
) ne določata posebnih pravil glede pritožb zoper odločbe o evalvaciji snovi.
Na tretjem mestu je Splošno sodišče ugotovilo, da cilji omogočanja vložitve pritožbe zoper odločbo agencije ECHA pri komisiji za pritožbe govorijo v prid pristojnosti te komisije za odločanje o pritožbenih razlogih, s katerimi se želi dokazati obstoj vsebinskih napak v taki odločbi. Splošno sodišče je namreč menilo, da ker je obseg nadzora komisije za pritožbe agencije ECHA večji od obsega nadzora sodišča Unije, pristojnosti navedene komisije niso omejene na preverjanje obstoja očitnih napak, temveč obsegajo tudi preverjanje tehničnih vidikov odločbe, za kar so potrebne dodatne informacije. Poleg tega komisija za pritožbe agencije ECHA, če bi bila njena pristojnost omejena, ne bi mogla opravljati svoje funkcije, in sicer omejevanja sporov pred sodiščem Unije ob hkratnem zagotavljanju pravice do učinkovitega pravnega sredstva, to pa bi bilo v nasprotju s preudarki, na podlagi katerih so bila uvedena pravila o dopustitvi pritožb v zadevah, ki so že bile predmet dvojne presoje, in sicer najprej presoje navedene komisije, nato pa še Splošnega sodišča (
3
).
Na četrtem in zadnjem mestu je Splošno sodišče ugotovilo, da z omejeno pristojnostjo komisije za pritožbe agencije ECHA ni mogoče zagotoviti učinkovitega pravnega sredstva v smislu člena 47, prvi odstavek, Listine Evropske unije o temeljnih pravicah. Splošno sodišče je – potem ko je opozorilo, da komisija za pritožbe v okviru kontradiktornega postopka preizkusi samo to, ali je mogoče s trditvami, ki so bile podane pred njo, dokazati obstoj napake v sporni odločbi – menilo, da pritožbenih razlogov v zvezi z obstojem vsebinskih napak v odločbi agencije ECHA pri taki omejeni pristojnosti ne bi bilo mogoče učinkovito uveljavljati v okviru ničnostne tožbe zoper odločbo navedene komisije pri Splošnem sodišču. Omejena pristojnost komisije za pritožbe bi poleg tega povzročila vlaganje neučinkovitih pritožb pri tej komisiji, ker bi morala tožeča stranka, ki bi želela doseči razglasitev ničnosti odločbe agencije ECHA samo na podlagi vsebinskih napak v tej odločbi, vložiti pritožbo pri navedeni komisiji, taka pritožba pa bi bila v takem primeru sistematično obsojena na zavrnitev.
(
1
)	Uredba (ES) št. 1907/2006 Evropskega Parlamenta in Sveta z dne 18. decembra 2006 o registraciji, evalvaciji, avtorizaciji in omejevanju kemikalij (REACH) ter o ustanovitvi Evropske agencije za kemikalije in o spremembi Direktive 1999/45/ES ter o razveljavitvi Uredbe Sveta (EGS) št. 793/93 in Uredbe Komisije (ES) št. 1488/94 ter Direktive Sveta 76/769/EGS in direktiv Komisije 91/155/EGS, 93/67/EGS, 93/105/ES in 2000/21/ES (UL 2006, L 396, str. 1).
(
2
)	Uredba Komisije (ES) št. 771/2008 z dne 1. avgusta 2008 o predpisih glede organizacije in postopka komisije za pritožbe Evropske agencije za kemikalije (UL 2008, L 206, str. 5).
(
3
)	Uredba (EU, Euratom) 2019/629 Evropskega parlamenta in Sveta z dne 17. aprila 2019 o spremembi Protokola št. 3 o Statutu Sodišča Evropske unije (UL 2019, L 111, str. 1).